বাংলাদেশে মুক্তি পাবে না কঙ্গনার ‘এমার্জেন্সি’, কোন কারণে?

ওয়েব ডেস্ক: মাত্র তিন দিন পরেই মুক্তি পাবে কঙ্গনা রানাউতের (Kangana Ranaut) বহু প্রতীক্ষিত ছবি ‘ইমার্জেন্সি’। ১৯৭৫ সালে ভারতের তৎকালীন প্রধানমন্ত্রী ইন্দিরা গান্ধীর (Indira Gandhi) ঘোষিত জরুরি অবস্থার ঘটনাকে কেন্দ্র করে নির্মিত এই ছবি। কিন্তু ‘ইমার্জেন্সি’ (Emergency Movie) মুক্তি পাবে না বাংলাদেশে।

আগামী ১৭ জানুয়ারি কঙ্গনা রানাউতের ‘এমার্জেন্সি’ মুক্তি পেতে চলেছে। কিন্তু সেই ছবি মুক্তি পাচ্ছে না বাংলাদেশে। এর পিছনে রয়েছে ‘রাজনৈতিক’ কারণ। সিনেমায় দেশের প্রাক্তন প্রধানমন্ত্রী তথা কংগ্রেস নেত্রী ইন্দিরা গান্ধীর ভূমিকায় অভিনয় করেছেন কঙ্গনা। সাতের দশকে উত্তাল প্রেক্ষাপটে উপর নির্ভর করে তৈরি চিত্রনাট্য। ট্রেলারে তৎকালীন সময়ের অস্তির পরিস্থিতির ঝলক দেখা গিয়েছে। ১৯৭১ সালের বাংলাদেশ মুক্তিযুদ্ধে ইন্দিরা গান্ধী এবং ভারতীয় সেনাবাহিনীর ভূমিকা তুলে ধরা হয়েছে এই ছবিতে। শেখ মুজিবুর রহমানের সঙ্গে ইন্দিরা গান্ধীর সম্পর্ক ও তাঁকে ‘দুর্গা’ বলে সম্বোধন করার বিষয়টি সিনেমাতে তুলে ধরা হয়েছে। সেই কারণে বাংলাদেশে ছবিটি মুক্তি পাবে না বলেই সিনেমা মহলের একাংশের মত। তবে সূত্রের দাবি, এই সিদ্ধান্তের সঙ্গে ছবিটির ‘কনটেন্টে’র কোনও সম্পর্ক নেই। মূলত দুই দেশের রাজনৈতিক অস্থিরতার কারণেই এমন সিদ্ধান্ত নিচ্ছে মহম্মদ ইউনুসের অন্তর্বর্তী সরকার।